ИНСПЕКТОРАТ   КЪМ   ВИСШИЯ    СЪДЕБЕН  СЪВЕТ
гр.София, ул. „Георг Вашингтон” № 17
ГОДИШНА   ПРОГРАМА
НА   ИНСПЕКТОРАТА   КЪМ   ВИСШИЯ   СЪДЕБЕН   СЪВЕТ

На основание чл. 54 ал. І т. 8 от ЗСВ Инспекторатът към ВСС
изготви и прие годишна програма за дейността си за 2009 г.

Инспекторатът към ВСС е конституционно регламентиран  орган с последната поправка на българската Конституция.
Съгласно разпоредбите на чл.132а /ДВ, бр.12 от 06.02.2007г./ към ВСС се създаде Инспекторат, който се състои от главен инспектор и десет инспектори. Инспекторатът към ВСС има за основна задача да проверява, анализира и обобщава дейността на органите на съдебната власт. Основната цел е да се осигури защита на обществения интерес, стабилност и прозрачност на съдебната власт, да се създаде устойчивост в администрирането на правосъдието, да се гарантира доверието на обществото в правораздаването и прозрачността в работата на съдебната система.
Инспекторатът действа служебно, по инициатива на граждани, юридически лица или държавни органи, включително на съдии, прокурори и следователи. 

В Закона за съдебната власт /обн. ДВ, бр.64 от 07.08.2007г./, глава Трета – „Инспекторат към ВСС” подробно са регламентирани правомощията на Инспектората към ВСС. 

І. Дейности по организация на работата и укрепване на административния капацитет на Инспектората 

Отчитайки резултатността от организацията на работата през изминалата календарна година Инспекторатът счита, че е необходимо с цел оптимизиране на организационния процес на работа и подобряване на координацията да се предприемат действия по: 

· Анализ на вътрешните устройствени актове и подготовка на предложения за:
1. изменения и допълнения в Правилника за организацията на дейността на администрацията на Инспектората към ВСС /обн., ДВ, бр. 9 от 29.01.2008г./; 
2. изменения и допълнения във Вътрешните правила за организацията на работата на инспектортите при осъществяване на правомощията по чл.54 от ЗСВ, включително и в методиките за провеждане на проверки по сигнали, на текущи и на планови проверки;
· Подготовка и приемане на шестмесечен работен план за дейността си;
· Изграждане на модел на работа в екип и усъвършенстване на механизма на координиране с цел уеднаквяване на практиката по организация на работата;

· Укрепване на административния капацитет на служителите от Инспектората чрез повишаване на квалификацията им за изпълнение на задълженията им по закон;

В отговор на законоустановеният принцип за публичност, ще се предприемат следните действия:

· Повишаване на прозрачността на дейността извършена от Инспектората, чрез оповестяване, не само пред органите на съдебната власт но и пред широката общественост като се използват всички методи за публичност и информираност. В тази връзка ще се изгради и подържа Интернет страница на Инспектората, в която ще бъде публикувана актуална информация за всички дейности на органа;
· Предоставяне на възможност за подаване на сигнали за извършени нарушения чрез електронна поща;

· Разпространяване на информация не само за случаи в които Инспекторатът е установил тежки нарушения, извършени от магистрати, но и за такива с положителна практика и добро администриране на съдебната система.
ІІ. Дейности по осъществяване на правомощията на Инспектората 
Една от ключовите задачи на Инспектората, като проверяващ орган на съдебната власт е въвеждането на еднакви критерии за анализ и оценка на работата на магистратите в различните звена на съдебната власт, които ще гарантират прилагането на принципите на законосъобразност и обективност. За тази цел ще се предприемат следните действия:
· Извършване на контролни проверки на вече проверени органи на съдебната власт с цел проверка на резултатността от направените от Инспектората констатации и препоръки;
· Уеднаквяването на моделите на администриране в органите на съдебната власт, като предлага за въвеждане по-добрите практики в организацията на съдилищата, прокуратурите и следствените органи;
· Продължаване на дейността на Инспектората по анализиране и обобщаване на противоречивата съдебна практика, установена при плановите, тематичните проверки и при проверките по сигнали на граждани, юридически лица, държавни органи и други, като се извърши необходимото за популяризиране сред магистратите на тази функция, с цел изготвяне на сигнали до Инспектората при констатиране на противоречиво прилагане на определени правни норми.;

· Изготвяне на позиция от Инспектората по подготвени от компетентните органи за приемане тълкувателни решения и постановления;
Планови проверки за 2009г.:

Плановите проверки на Инспектората към ВСС са комплексни по своя характер и включват пълна проврка на административната дейност на съответния орган на съдебна власт по движението на делата, спазването на процесуалните срокове от магистратите във връзка с насрочването и решаването на делата, начина на разпределение на делата, спазване на графика за насрочване на съдебни заседания, оформяне на протоколите от съдебните заседания, воденето на деловодните книги съгласно Правилниците за орагнизацията на работата на администрациите към органите на съдебната власт.
При осъществяване на плановите проверки Инспекторатът ще оценява индивидуалната и цялостна натовареност на съответните органи на съдебната власт.

При наличие на данни от влезли в сила съдебни актове и приключили прокурорски дела за противоречива практика ще осъществи правомощието си по реда на чл. 54 т. 4 от ЗСВ.

· За периода април – юни 2009 г. Инспекторатът към ВСС предвижда осъществяването на цялостна планова проверка на дейността на всички органи на съдебната власт на територията на Варненския апелативен район – съдилища, прокуратури и следствени служби; 
· За периода септември – ноември 2009 г. Инспекторатът към ВСС ще осъществи цялостна планова проверка на дейността на всички органи на съдебната власт на територията на Пловдивския апелативен район;
· За първото шестмесечие на 2009 г. Инспекторатът към ВСС ще извърши планова проверка по наказателни дела на съдилищата в Софийски апелативен район – Софийски районен съд, Софийски апелативен съд и Окръжен съд – Кюстендил.

· През второто шестмесечие на 2009 г. Инспекторатът към ВСС ще извърши планова проверка по наказателни дела на съдилищата в Софийски апелативен район – Окръжен съд – Благоевград, Окръжен съд – Видин, Окръжен съд – Враца, Окръжен съд – Монтана и Окръжен съд – Перник.

Тематични проверки за 2009 г.:
Тематичните проверки ще съдействат за обобщаване и анализиране на данни по образуването и движението на определена група дела и по  прилагането на конкретни правни норми в регонален или национален мащаб. Те ще позволят да се извършва сравнителен анализ за правоприлагането и администрирането на правораздавеното в различните съдебни райони. 
Въз основа на решение на ВСС, Инспекторатът към ВСС възприе и включи в годишната си програма следните тематични проверки:


Съдилища:
1. По граждански дела: 

1.1. Проблеми по прилагането на ГПК, установени в хода на извършване на плановите проверки. Проблеми на правоприлагането в областта на обезпечителното производство с оглед ефективност и бързина на процеса.
1.2. Проверки по образуването, движението и приключването на делата по Закона за отнемане в полза на Държавата на имущество, придобито от престъпна дейност
2. По административни дела:

2.1. Проверка на административните дела в административните съдилища по глава III, чл. 27 от Закона за общинската собственост, за периода от 01.03.2007 г. до датата на извършване на проверката.

2.2. Проверка на административните дела във ВАС по чл. 38, ал. 1 от Закона за държавната собственост за периода 2007 г. – 2008 г.

3. По наказателни дела:

3.1. Дела върнати от съда на прокуратурата за допълнително разследване – анализ, причини и съпоставка с върнатите дела през 2007 г.

3.2. Оправдателни присъди – анализ и причини за постановяване на оправдателни присъди.
Прокуратури и следствени служби:
1. Постоянен мониторинг на досъдебните производства за престъпления, свързани със злоупотреби със средства на ЕС, които се наблюдават от СГП и СРП.
2. Постоянен мониторинг на досъдебните производства за измами и документни престъпления, с предмет недвижими имоти, които се наблюдават от СГП и СРП.
· Съгласно Плана за действие по показателите за напредък в областта на съдебната реформа, борбата с корупцията и организираната престъпност, приет от Министерски съвет /МС/, Инспекторатът към ВСС ще включи в Плана за първото шестмесечие на 2009 г. тематични проверки, съобразно утвърдения График на правителството.
· Тематичните проверки ще се осъществят в условията на взаимодействие с другите органи, включени в Плана на МС като отговорници за осъществяването на проверките.
Проверки по сигнали на граждани, юридически лица, държавни органи и други:
Една от основните дейности на Инспектората към ВСС и през 2009 г. ще е свързана с осъществяването на проверки по сигнали на граждани, юридически лица, държавни органи и други.
С цел правилна и законосъобразна организация на дейността на Инспектората в тази насока предвиждаме усъвършенстване на методиката за извършването на проверките, допълнения в изготвените образци на съответните процедури, предвиждането на разумни срокове за осъществяването на проверките и прозрачност при осъществяване на тази дейност.  

Един от водещите критерий за ефективността на работата на Инспектората към ВСС и през 2009 г. ще бъдат актовете, изготвени от инспекторите при осъществяване на функциите им в резултат на извършваните проверки. Инспекторатът към ВСС счита за своя основна задача да осъществява предвидените в годишната програма проверки и проверките по сигнали на граждани, държавни органи, юридически лица, НПО и други, своевременно и ефективно, като ги приключва със законосъобразни и обосновани актове.  С цел подобряване на ефективността на работата си Инспекторатът към ВСС ще следи за изпълнението на дадените в актовете препоръки, както и за своевременното отстраняване на констатираните нарушения. 
ІІІ. Дейности на Инспектората по взаимодействие с други органи.
При осъществяване на дейността си Инспекторатът към ВСС ще се ръководи от волята за взаимодействие и взаимно подпомагане с ВСС, органите на съдебната власт и други органи и институции.
Резултатността от работата на Инспектората е част от съвместните действия с ВСС.

· Участие на Главният инспектор във всички заседания на ВСС и в заседанията на Комисията по предложенията и атестирането на съдии, прокурори и следователи. 
· Подобряване на механизма на взаимодействие между Комисията по предложенията и атестирането и Инспектората към ВСС. С оглед обективното провеждане на процедурата по атестиране, да се взимат предвид и резултатите от преките проверки на магистратите, извършени от Инспектората. Резултатите от всички проверки, по които са констатирани не само извършени нарушения, но и такива при които е установено добро изпълнение на служебните задължения ще бъдат предоставени на вниманието на Комисията по предложенията и атестирането. Това ще подпомогне работата на Комисията и ще даде възможност за обективност при атестирането, особено на административните ръководители и техните заместници.
· Участие на Инспектората в ежеседмичните заседания на Комисията за борба с корупцията и професионалната етика. Провеждане на регулярни срещи с цел координиране и уеднаквяване на критериите при произнасяне по постъпили сигнали за корупционни практики в съдебната система.
· Участие в заседанията на Комисията за дисциплинарните производства към ВСС. Провеждане на регулярни съвещания по теми свързани с дисциплинарните производства с цел уеднаквяване на практиката и правилна преценка за вида на извършеното нарушение и съответстващото му наказание. В тази връзка ще се подготвят анализи на дисциплинарната практика на Инспектората и на ВСС, както и анализ на постановените съдебни актове от ВАС по дисциплинарни производства, които са обжалвани пред съда. 
· Инспекторатът към ВСС ще продължи взаимодействието си с Министерство на правосъдието. Участието в съвместни инициативи, подпомагането с анализи, доклади, информации, включването на представители на Инспектората в реализирането на проекти за съдебната система, ще са от огромно значение за обединяване на усилията за пълноценна реформа в съдебната система. 
· Взаимодействие и координация на Инспектората към ВСС и Инспектората на ВКП при осъществяване на дейностите им с цел прецизиране на функциите и отговорностите.

· Сътрудничество и взаимно подпомагане с Националния институт по правосъдие. Първоначалното и периодично обучение на магистратите в НИП може да бъде подпомогнато с предоставяне на анализи , констатации, становища и други, изготвени в Инспектората към ВСС. 
· Инспекторатът към ВСС ще осъществява пряка връзка с всички органи на съдебната власт и ще отговаря своевременно на сигналите на съдии, прокурори и следователи от съдебната система. 
· За осъществяване на принципа за публичност в дейността на Инспектората към ВСС ще бъдат организирани съвместни мероприятия и инициативи с НПО и работата с медиите.

Инспекторатът към ВСС ще подготви и участва с проектно предложение в рамките на Оперативна програма „Административен капацитет” през месец януари 2009г.
